Antonius van Koolwijk

**Antonius Johannes Van Koolwijk** O.P. (☆ 9 di òktober 1836 na Winssen - † 14 di novèmber 1913 na Hees, un bario di Nijmegen) tabata un klero hulandes di Iglesia Katóliko Romano. E ta mas konosí pa su investigashon arkeológiko riba e kultura indjan na Aruba, Boneiru i Kòrsou na fin di siglo 19 i ta ser mirá komo e promé arkeólogo di e islanan ABC.

## Biografia
Van Koolwijk a nase na Winssen i tabata un di e dies yu di Maria van Welie i Hendrik van Koolwijk. Su tata anteriormente a sirbi komo atministradó di *Slot Doddendael*, asina tambe komo eks-alkalde di Ewijk i Winssen, i eks-miembro di e Parlamento Provinsial di Gelderland. Inisialmente el a kuminsá su karera di saserdote komo redentorista, van Koolwijk a bandoná e orden i, na 1869, el a biaha pa Sürnam, kaminda el a traha komo saserdote sin pago. For di 1870, el a sirbi na Kòrsou, promé komo kopastor den e parokia di Santa Rosa i despues na Otrobanda. Na 1873, el a bira pastor di misa di San Luis Beltran na Rincon, Boneiru. Ora el a bolbe Kòrsou na 1878, el a tuma e parokia di Westpunt. Na 1880, el a bira pastor di Misa San Francisco na Oranjestad, Aruba. Debí na un malesa di higra, Van Koolwijk a bolbe a Hulanda na 1886 i a apliká pa retiro na 1888. El a muri na edat di 77 aña na Hees i a ser derá den e santana katóliko na Winssen.

### Arkeólogo
Ounke Van Koolwijk no a studia arkeólogia, el a demostrá di ta un opservadó i un trahadó di ekskavashon ávido. Su interes den historia amerindio a kondusí na e promé investigashonnan arkeológiko na Aruba, Boneiru i Kòrsou, hasiendo ku e ta wòrdu konsiderá e promé arkeólogo di e islanan ABC. E mérito aki a wòrdu honrá na 1887 ku un kondekorashon komo kabayero (*ridder*) den e Orden di Leon Hulandes.

Van Koolwijk a traha skètch di e pinturanan riba baranka den e kueba di Onima banda di Rincon na aña 1875, ku ta forma e promé dokumentashon di e pinturanan prehistóriko riba baranka na Boneiru. Ademas di kueba, petroglifonan boneriano tambe ta aparesé riba e plafontnan di e alkobanan di ola i na e banda di sombra di e blòkinan di diorita. Na 1907, Paul Euwens a publiká e dibuhonan, ku tabata wòrdu referí na nan komo ‘hieroglifo’. Van Koolwijk tambe a hasi investigashon riba piktograma na Kòrsou i Aruba. Durante su estadia na Kòrsou el a deskubrí vários asentamentu prehistóriko riba e isla, manera e pueblo di Ascension. Su hayazgo di mas grandi tabata e pueblo di San Juan, situá na e terasa di kosta wèst di Kenepa na Bandabou. Ademas, el a rekohé un kolekshon konsiderabel di molusko i kref, ku el a inventarisá i dokumentá e lugá eksakto.

Na Aruba, Van Koolwijk a hasi investigashon riba e asentamentu di indjannan na Santa Cruz. Tambe el a investigá otro sitionan na Fontein, Savaneta, Tanki Flip i Arikok. El a rekohé material di superfisie i a hasi ekskavashonnan chikitu di e restunan di e era pre-kolombiano. Ku e splendernan haya, fragmentonan lítiko, kráneo komo tambe urnanan grandi di entiero ku kadaver den posishon yongotá, por a wòrdu probá ku indjan Karaib tambe tabata biba riba Aruba promé ku e Arawak, kendenan tabata e habitantenan tempu cku e spañonan a deskubri e isla. Na 1923, e ekskavashonnan na Santa Cruz i San Juan a keda kontinuá pa e antropólogo i kurator di Museo Etnografiko Nashonal, Jan Petrus Benjamin de Josselin de Jong.


Indiaanse rotstekeningen in de Boca Spelonk op Bonaire, Bestanddeelnr 252-8378.jpg|Pintura indjan riba baranka na Boka Spelonk na Boneiru
Collectie Nationaal Museum van Wereldculturen RV-1403-50 Kruik Aruba.jpg|Butishi di klei ku kara prosedente di Aruba


## Publikashon
* *Geschiedkundige beschrijving van het Huis Doddendaal te Ewijk* (1900)
* *Indiaansche opschriften voorkomende op het eiland Aruba en zoo getrouw mogelijk naar het oorspronkelijke geteekend*
* *De Indianen-Carai͏̈ben, oorspronkelijke bewoners van Curaçao* (1881)
* *De Indianen Carai͏̈ben van het eiland Aruba (West-Indie͏̈)* (1882)
* *Figuren, behoorende bij het artikel over de Indianen-Caraïben* (1882)
* *Bijdrage tot de taal der oude Indianen* (1884)
* *Berichten uit Aruba* (1884)
* *Parelvisscherij op Aruba* (1884)
* *De Aruba-Phosphaat-Maatschappij* (1884)
* *Het goudland Aruba* (1884)
* *Bronnen van mineraalwater op Aruba* (1884)

## Literatura
* Klooster, Olga van der, *Niets zal ik onbeproefd laten* | De Caribische erfgoedcollecties van Anton van Koolwijk: dienaar van God, de wetenschap en de Nederlandse Staat. (november 2025, Uitgeverij Plantage Zorg en Hoop) 	

## Mira tambe
* Coleccion Van Koolwijk
* Museo Arkeologico Nacional Aruba